সিরিয়ায় হামলার বিষয়ে নিজের অবস্থান স্পষ্ট করতে পারছেন না মার্কিন প্রেসিডেন্ট ডোনাল্ড ট্রাম্প। বৃহস্পতিবার এক টুইটবার্তায় তিনি জানান, সিরিয়ায় খুব দ্রুতই হামলা হতে পারে, আবার দেরিও হতে পারে। এর আগে এক সংবাদ সম্মেলনে হোয়াইট হাউজ মুখপাত্র সারা হাকাবি স্যান্ডার্স জানান, সিরিয়া ইস্যুতে আলোচনার দরজা সবসময় খোলা আছে। বুধবার এক টুইটবার্তায় সিরিয়ায় ক্ষেপণাস্ত্র পাঠানো হচ্ছে জানিয়ে রাশিয়াকে প্রস্তুত থাকার হুমকি দেন মার্কিন প্রেসিডেন্ট। এ নিয়ে সিনিয়র মন্ত্রীদের সঙ্গে জরুরি বৈঠক করেছেন ব্রিটিশ প্রধানমন্ত্রী থেরেসা মে। অন্যদিকে, হামলা চালিয়ে যুদ্ধ বিধ্বস্ত সিরিয়াকে যুক্তরাষ্ট্র নতুন করে বিপদে ফেলবে না বলে আশা জানিয়েছে মস্কো।